b'\n_START_ARTICLE_\nSuuri valamiehist\xc3\xb6\n_START_SECTION_\nYhdysvallat\n_START_PARAGRAPH_\nYhdysvalloissa suureen valamiehist\xc3\xb6\xc3\xb6n kuuluu yleens\xc3\xa4 16-23 henkil\xc3\xb6\xc3\xa4, mutta esimerkiksi Texasissa heit\xc3\xa4 on vain kaksitoista. Menettely\xc3\xa4 k\xc3\xa4ytet\xc3\xa4\xc3\xa4n liittovaltion tuomioistuimissa sek\xc3\xa4 joissakin osavaltioissa. Syytt\xc3\xa4j\xc3\xa4n todisteiden kuulemisen lis\xc3\xa4ksi suuri valamiehist\xc3\xb6 voi haastaa todistajia kuultavaksi, ja se voi haastaa kuultavaksi my\xc3\xb6s itse syytetyn, mutta t\xc3\xa4ll\xc3\xa4 on perustuslaillinen oikeus olla todistamatta itse\xc3\xa4\xc3\xa4n vastaan. Syytt\xc3\xa4j\xc3\xa4 voi my\xc3\xb6nt\xc3\xa4\xc3\xa4 suuren valamiehen edess\xc3\xa4 todistaneelle henkil\xc3\xb6lle immuniteetin rikossyytteist\xc3\xa4. Syytetyn puolustusasianajajat eiv\xc3\xa4t osallistu suuren valamiehist\xc3\xb6n k\xc3\xa4sittelyyn._NEWLINE_Toisin kuin varsinainen oikeudenk\xc3\xa4ynti, suuren valamiehist\xc3\xb6n k\xc3\xa4sittely ei ole julkinen. Jos suuri valamiehist\xc3\xb6 ei anna lupaa nostaa syytett\xc3\xa4, syytt\xc3\xa4j\xc3\xa4 voi yritt\xc3\xa4\xc3\xa4 uudelleen toisen valamiehist\xc3\xb6n kanssa. Joissakin tapauksissa syytt\xc3\xa4j\xc3\xa4n t\xc3\xa4ytyy t\xc3\xa4t\xc3\xa4 varten esitt\xc3\xa4\xc3\xa4 uusia todisteita.'